Honde wag vir oorlede eienaar in sy bakkie op plaas | Netwerk24
Deur Jackie Kruger 15 September 2021 14:54
'n Hartseer verhaal het aan die lig gekom in die Matjiesrivier-distrik naby Oudtshoorn toe twee honde op 'n plaas gevind is waar hulle tevergeefs vir hul oorlede eienaar in sy bakkie wag.
Die een hond wag geduldig in die Toyota-bakkie. Foto: Oudtshoorn Dogs in Need
Die grondeienaar het die dierewelsynsorganisasie Oudtshoorn Dogs in Need (Odin) ontbied om die honde te gaan haal nadat hul eienaar, 'n plaaswerker net bekend as "Saan", onlangs oorlede is.
Odin werk gereeld in die omgewing en is Maandag soontoe.
"Eers toe ons daar aankom, het ons besef van watter twee honde hy praat," het Colleen Smith, Odin se stigter, gesê. "Die honde het in hul oorlede eienaar se bakkie gesit en wag. Die honde is bekend aan ons en ons het besef die twee sal nooit in ons hondehokke aard nie."
Volgens inligting is die honde se eienaar onlangs in 'n ambulans van die plaas af weg, waarna hy oorlede is.
Sedertdien wag die twee honde getrou in die eienaar se ou Toyota-bakkie vir hom. Af en toe spring hulle uit die bakkie en kyk in die pad af, waarskynlik om te sien of hy aankom. Die honde het glo orals saam met hul eienaar in die bakkie gery.
Die honde word sedertdien deur die gemeenskap versorg. Volgens Odin word baie goed na die honde omgesien. Die honde het nie name nie en het glo altyd op 'n fluit van die eienaar gereageer.
Smith het gesê hulle het met die grondeienaar gepraat, wat ingestem het dat die honde, wat die omgewing gewoond is, eers op die plaas kan aanbly totdat hulle aangeneem word.
Odin sal pogings aanwend om nuwe eienaars vir die honde te vind en sal intussen vir hulle kos na die plaas neem.
"Die honde benodig 'n tuiste waar hulle genoeg ruimte het en kan speel, en so nou en dan vir 'n rit in 'n motor kan gaan," het Smith gesê.